JEG VED GODT, HVAD JEG VIL I MIT LIV. Jeg vil alt andet end at sidde i fængsel. Men som jeg siger til andre: Det er begrænset, hvad du har af muligheder. Prøv og hør her, jeg har en straffeattest, der løber ud ad døren og op til cheferne, så jeg får nok ikke arbejde i en bank eller andre steder. Hvad for nogle muligheder har jeg? Hvis jeg møder op ude på en arbejdsplads og siger, jeg gerne vil søge arbejde, så siger de: ‘Må vi se din straffeattest?’ Jamen så er der nogle veje, der er blokerede. Men hvis der ikke er nogen, der åbner op for det, så er det altså nemmere at leve de 28 år, som jeg allerede har gjort, for det har jeg været pissedygtig til. Jeg er godt nok blevet taget for det, men sådan er det. Jeg har stadig haft et velfungerende liv. Altså man kan ikke sige, at folk, der har været rundt om mig, har tvunget mig til det, eller at jeg har været i et dårligt miljø. Hvis du proppede mig til Afrika, ville jeg stadig være sådan her.

Nu har jeg gennem min ven skaffet et arbejde. Så det er ikke det. For man kan jo ikke bare sidde og regne med, at der er nogen, der kommer og stiller en taske med penge og siger: ‘Her. Lev lykkeligt til dine dages ende.’ Man skal gøre noget for det selv.

Hvis man ikke selv griber mulighederne, så kan man ikke bebrejde andre, at de ikke giver dig dem. En ting er, at man er kriminel, men det er ikke ensbetydende med, at vi er uintelligente.